Guinea Bissau, ɔman kakraba a ɔwɔ Ebibir Atɔree afamu mu, nyaa ne fahodzi fii nhyɛdofo amambu ase wɔ Fankwa 24,1973 mu, ber a nna wɔaper akyɛr wɔ Portugal nhyɛdo amanbu ase. Ɔkwan a ɔman yi nam do nyaa ne fahodzi yɛ ɔpɛdzen, amanyɛsɛm nkɔdo, na nsiyɛ ɔpɛ a nna amanfo wɔ.
Portugal nhyɛdofo amambu ase no, Guinea Bissau hyiaa nsisii, atseetsee, na amanyɛsɛm mu nhyɛdo. Naaso ɔpɛ a nna Guinea Bissau manfo wɔ dɛ wɔpɛɛ dɛ wodzi hɔnho do no nyinii kɔr enyim.
Fahodzi aperdzi no nyaa ahom wɔ 1950 na 1960 mfedu mfe no mu ber a amanyɛkuw ahorow na fahodzi anamɔntukuw ahorow maa hɔnho do. Kuw kor odzi mu akotsen paa nye African Party for the Independence of Guinea Cape Verde (PAIGC), a Amilcar Cabral tsewee wɔ afe 1956 mu.
PAIGC a Cabral da ano no yɛɛ nkutowii tum a nna ɔtaa Guinea Bissau fahodzi aperdzi no ekyir. Kuw no kasaa ma akodze aperper, ber a wɔhyehyɛɛ guerrilla akodzi tsiaa Portugal nsordaafo na wɔboaboa hɔn nkuraasee na hɔn nkurow akɛse mu dɔm ano.
Dza wɔdze peer hɔn fahodzi no nye akodze aperdzi a wɔnye Portugal nsordaafo no nyae, ɔserɛ nkɔmbɔtwetwe na wɔnye amanaman ntamu nkitahodzi. Iyinom gogoow Portugal nhyɛdo amambu no. PAIGC tsintsiim hɔn asoɛe wɔ nkuraase nkuraase nkakrankakra araa dze nyaa tum wɔ ɔman no ne fa kɛse do.
Fankwa 24, 1973 mu no, PAIGC paa mu daa Guinea Bissau ɔman no ne fahodzi edzi ber a wɔnye Portugal aban no ennya ntseasee anaa nhyehyɛɛ biara, na iyi maa ɔman no dzii ehurusi. Ɔman fofor a woenya hɔn fahodzi no hyiaa ɔhaw ahorow bi tse dɛ wobetsintsim amambu nhyehyɛɛ na dɛ wobenya aman fofor hɔ mboa.
Portuga nhyɛdofo mpanyimfo no anngye Guinea Bissau fahodzi no annto mu wɔ hɔara. Portugal nhyɛdo amambu no mu nsordaafo soɛree tsiaa ɔman mbrɛ ɔbɛyɛ a wɔbɛsan enya hɔn do tum. Akodzi yi kɔr do araa kɛpem Ebɔbira 24, 1974 mu, ber a nsordaafo tuu Portugal aban no wɔ Portugal man no mu ma nhyɛdo amambu no so gui no.
Guinea Bissau ne fahodzi no bedzii mu ma Portugalfo nye aman nkaa no gyee too mu. Iyi maa hɔn ahododzi no dzii mu. Ɔman no tuu anamɔn a ɔdze amansiesie na mpontu bɛba, ber wɔdze hɔn adwen tsiim nwomasua, apɔwmudzen, ndwuma ahorow na sikasɛm nkɔdo do.
Awerɛhowsɛm nye dɛ, Amilcar Cabral a nna ɔwɔ enyidoadzehu ma ɔman no ne daakye na odzii fahodziper no baano no atsena ase annkyɛr ennhu fahodzi no no mudzi. Wokum no afe 1973 mu. Dzin pa a oguaa no ekyir wɔ ndwuma mu no daho tse ase wɔ ɔman ne fahodzinya nsɛm mu.
Ofitsi fahodzi da no, Guinea Bissau ehyia ɔhaw pii a bi nye amanyɛsɛm mu basabasayɛ, prɔwee na sikasɛm mu nsɛnsɛm. Ɔman no afa amanyɛsɛm mu nsakyer na mber a no mu yɛ dzen ahorow pii mu a ɔhaw ɔman no mpontu na nkankɔ.
Ɔhaw no nyinara ekyir no, Guinea Bissau dahoara ko kɔ hɔn enyim dɛ wobenya mpontu. Ɔman no wɔ amambra ahorow no mu yɛ dur, ɔdomankoma egyapadze ahorow na dɔm a wɔwɔ nhomdo. Nhyehyɛɛ gugu akwan mu a ɔbɛma kabimamenkabi amanbu no egyina, amambu papa aba, ma sikasɛm mu mpontu so akɔ do.
Guinea Bissau ne fahodzi wɔ Fankwa 24, 1973 mu no yɛ nsɛndahɔ mapa wɔ ɔman no n’abakɔsɛm mu, ahoɔdzen soronko a PAIGC na Guinea Bissau manfo no hɔn nsiyɛ no na odzii ɔman no enyim ma wonyaa fahodzi yi fii Portugalfo nhyɛdo amambu ase. Ber a Guinea Bissaufo rifi ɔhaw mu ber a woenya hɔn fahodzi ewie no, fahodziper na nsiyɛ sunsum no kɔr do ara gyinae wɔ ɔman no ne ntotoe mu ber a orubue kwan ama daakye pa.
